Kirsten Brosbøl (S), 2006-02-21:
Socialdemokraterne er fuldstændig enige i de ambitioner, der ligger bag det her forslag.
Vi synes, at det er helt rigtigt, at man på nuværende tidspunkt allerede påbegynder en dialog med kommunerne om at sikre tilgængeligheden i den proces, man nu er i gang med.
For pointen med det her forslag er jo lige præcis at sige, at det er en proces, der er i gang lige nu, og at det er lige nu, vi skal handle, hvis vi vil sikre, at de nye rådhuse, de nye jobcentre og de nye it-systemer også bliver tilgængelige for den del af befolkningen, der har et handicap.
Det er langt billigere at sikre tilgængeligheden fra starten, når man alligevel skal i gang med ombygninger, og når man nu er i gang med at etablere et helt nyt it-system og med at sammenlægge kommunerne.
Det er oplagt, at man også i den proces tager fat på tilgængeligheden, som er et så vigtigt område, og som i den grad trænger til at blive set efter i sømmene.
Som SF’s ordfører også var inde på i en af de korte bemærkninger før, er det jo egentlig et utrolig beskedent forslag.
Det er et forslag, der retter sig mod nogle meget konkrete opgaver, som vi står med lige nu og her.
Derfor synes jeg også, at det jo burde kunne samle et flertal, at vi om lige præcis de her specifikke opgaver siger, at dem vil vi godt være med til at tage fat på.
Det er jo fint nok, at ministeren tilkendegiver, at han nu vil lave en undersøgelse, så vi kan få et overblik over, hvor stort problemet er.
Men pointen er jo netop, at det er noget, vi skal tage fat på lige nu og her.
Så er det utrolig relevant, at den undersøgelse, som ministeren vil lave, kommer til at foreligge ret hurtigt, hvis vi skal kunne bruge den til noget som helst.
Ellers har den jo faktisk ingen relevans i forbindelse med det her spørgsmål, for så har man jo allerede foretaget de justeringer, der skal til, når den undersøgelse foreligger, hvorefter man kan tage fat på problemet forfra igen.
Der er flere, der har været inde på beslutningsforslaget B 9, som har været behandlet sidste år, hvor man netop diskuterede den manglende låneramme, altså at regeringen ikke har været villig til at lave en stor nok låneramme, til at man egentlig kunne lave de forbedringer af itsystemerne, som var nødvendige, også på tilgængelighedsområdet.
Som fru Karen Klint var inde på før, har vi i Socialdemokratiet været i god dialog med KL på det her område, og de påpeger jo lige præcis den økonomiske del som et af de store problemer i forbindelse med at kunne gå ind og løse den her opgave.
Der mener jeg, at vi bør påtage os et ansvar, for det handler jo ikke kun om at sige, at det er en kommunal opgave, som man skal have rum til at lave ude i kommunerne.
Det handler også om, at vi påtager os et ansvar og siger, at det er en opgave, som vi mener er helt afgørende at vi får løst, og at vi derfor i fællesskab må finde ud af, hvordan vi får finansieret den.
Det er helt klart også vores indstilling til det her forslag, at selvfølgelig må vi sige, at det er et signal, vi sender.
Der er selvfølgelig mange ting ud over det, som det her forslag retter sig imod, som man kunne tage fat på i forbindelse med kommunalreformen.
Idet man laver et rådhus for et større område, jamen så bliver der jo altså også længere afstand til rådhusene.
Man kan sige, at regeringen har gået meget op i, at man med kommunalreformen får én dør, som folk skal gå ind ad, når de skal have offentlig service.
Men når man laver én dør, må man jo som minimum i hvert fald også sikre, at folk kan komme hen til den dør, at folk kan gå ind ad den dør, og at de også er i stand til at manøvrere på den anden side af den dør.
Der er altså en hel masse andre områder, hvor man også kan sige, at der bliver stillet nogle nye barrierer op.
Det er ikke mindst afstanden til den offentlige service, der også bliver rykket på i forbindelse med kommunalreformen.
Der vil det jo altså også være relevant at gå ind og se på, hvad vi er nødt til at gøre for at sikre, at folk også kan komme derhen, hvor de skal.
Er der så også andre ting, vi er nødt til at kigge på f.eks. på transportområdet?
Der er mange ting, man kunne tage fat på.
Grundlæggende mener vi fra Socialdemokratiets side, at det her er et lille forslag, som vi sagtens kan tage fat på, og som vi mener burde kunne samle et bredt flertal.
Derfor vil vi bakke op om det.